|  |
| --- |
| Mødedato: 27. juni 2023  Mødested: Zoom  Mødeemne: Uddannelsesforum Arts  Deltagere:  Medlemmer: Niels Overgaard Lehmann, Lars Kiel Berthelsen, Liselotte Malmgart, Anna Karlskov Skyggebjerg, Kirstine Helboe Johansen, Peter Bugge, Ethan Weed, Jeanette Magne, Caroline Würtz Gammelmark  Øvrige deltagere: Aleksander Jensen, Kristine Ørnsholt, Stine Bloch Ravn, Nina Thiele Zeiss, Louise Weinreich Jakobsen, Terkel Rørkær Sigh, Kathrine Weinreich (referent)  Afbud: Zenia Børsen, Tina Bering Keiding, Rasmus Rosenkrands Holleufer, Jeanette Kusk |

1. Godkendelse af dagsorden

Dagsorden blev godkendt.

1. Godkendelse af referat

Referatet blev godkendt.

1. Employability

Relevansdimensionen i uddannelserne har været i stort fokus på fakultetet de sidste to årtier. En kortlægning af alle erhvervsrettede aktiviteter på institutterne på Arts foretaget for et stykke tid siden viste, at der på tværs af fakultetet er igangsat mange initiativer, og at det nu drejer sig om at drøfte paletten f aktiviteterne, ud fra et spørgsmål om, hvordan vi bedst forankrer initiativerne på uddannelserne, evt. som deciderede linjeføringer.

Karen Lintner fra Arts Karriere gæstede UFA og præsenterede deres udarbejdede progressionsmodeller for BA- og KA-studerendes møde med Arts Karrieres aktiviteter. Oplægget præsenterede Arts Karrieres møde med de studerende, der for de bachelorstuderende især er i introduktionsugen på 1. semester og igen på tilvalgsdagen på 4. semester samt ved kandidatdagen på 5. semester. For de kandidatstuderende er mødet med Arts Karriere især i kandidat-introugen, POF- og erhvervsspecialearrangementer og efter afsluttet uddannelse, når der afholdes dimittendarrangementer.

Prodekanen takkede for oplægget, og efterspurgte UFA’s rådgivning om, hvilke træk der kan gøres for at indtænke Arts Karrieres arbejde og de mange aktiviteter, som allerede findes, mere konkret i de enkelte uddannelser.

Lars Kiel Bertelsen udtrykte, at der egentlig er behov for Arts Karrieres støtte tidligere, end de studerende selv forestiller sig. Han forslog derfor at integrere Arts Karrieres arbejde endnu tidligere. I forlængelse heraf pointerede Kirstine Helboe Johansen behovet for at fokusere på, at inddrage de rigtige aktører på de rigtige tidspunkter.

Prodekanen spurgte som opfølgning herpå, om det de skitserede linjeføringer i oplægget ikke udgør en fornuftig rygrad i bestræbelserne på at få et karriereperspektiv ind i vores aktiviteter.

Der var enighed om, at de udgør et godt udgangspunkt, men Anna Karlskov Skyggebjerg fremhævede, at de rigtig mange gode initiativer til trods, er det en generel udfordring, at for få studerende benytter sig af tilbuddene og aktiviteterne. En bredere kommunikation om initiativerne er sikkert en del af løsningen, men grundlæggende handler det netop om at få linjeføringer ind i uddannelserne, så de ’almindelige’ operatører kan drive initiativerne.

Caroline Würtz Gammelmark tilføjede, at man som studerende får mange beskeder i sin mailboks. Selvom beskeder fra Arts Karriere er relevante, går de ofte tabt i tilbud og muligheder fra nær og fjern. Hun tilføjede, at det, som lader til at virke, er at gøre tilbuddene mere fagnære.

Prodekanen konkluderede, at drøftelserne ser ud til at synliggøre et behov for at arbejde videre med aktiviteterne mhp. at skabe sammenhæng og progression for de studerende.

1. SN’s interessesfære

Studienævnsforpersonerne havde udtrykt et ønske om at drøfte de strukturelle udfordringer i forbindelse med undervisning. Her blev især problematikken med funktionaliteten i Brightspace i forbindelse med sammenlæste fag fremhævet. Der er opmærksomhed på de systemiske udfordringer, der ligger til grund for vanskelighederne mht. samlæste fag, men problemstillingen består ikke desto mindre. Samme situation vedrører umuligheden af at skrive bachelorprojekter på tværs af institutter, fordi det ikke kan lade sig gøre af tilmeldingsmæssige årsager.

Prodekanen tager problemstillingen med Brightspace med sig til AU-niveauet.

1. Førsteårspakker

Prodekanen indledte punktet ved at give baggrunden for punktet. IKK har arbejdet et stykke tid med førsteårspakker. På baggrund af disse erfaringer gælder det om at finde ud af, om det gode initiativ kan bredes endnu længere ud på fakultetet.

Stine Bloch Ravn præsenterede en række eksempler på førsteårspakker på IKK. Hun berettede, at omkring halvdelen af alle uddannelser på IKK allerede har førsteårspakker, og at flere uddannelser arbejder på at få det. Hun fortalte, at den store fordel ved førsteårspakkerne er, at information og tilbud kan blive placeret mere strategisk og dermed bidrage til at forbedre studiemiljøet. Et eksempel herpå er, at de bibliotekskurser, som udbydes, placeres strategisk i uddannelsesforløbet tæt f.eks. på en opgaveskrivning.

Caroline Würtz Gammelmark ser en oplagt kobling mellem førsteårspakkerne til vores tidligere seminar om overgange og stilladsering. Hun ser nogle store fordele i at ”sprede” initiativerne, informationerne og tilbuddene på flere semestre for at skabe bedre sammenhænge og overgange i uddannelserne.

Lars Kiel Bertelsen sluttede med at pointere, at succesen med førsteårspakker især ligger i, at arbejdet stammer fra fagmiljøerne selv.

Prodekanen takkede for beskrivelserne og konkluderede, at der lader til udbredelsespotentiale, men at det tyder på, at der er behov for en horisontal udbredelse fra fagmiljø til fagmiljø.

1. Opsamling på helddagsseminar

Prodekanen ønskede, at UFA fulgte op på helddagsseminaret om overgange med henblik på, hvordan vi bedst arbejder videre med overgangsudfordringer og stilladseringsmuligheder. Prodekanen bad desuden om en vurdering af, hvorvidt det er meningsfuldt at kigge på uddannelserne med udgangspunkt i seminarets tilgange.

Studieledere såvel som studenterrepræsentanter og studienævnsforpersoner anså det bestemt for at være meningsfuldt at tage udgangspunkt i overgange, når man betragter uddannelserne. Lars Kiel Bertelsen fremhævede muligheden for at lade stilladsering ske på mikro- såvel som på makroniveau, hvor både overgangen fra at være gymnasiestuderende til at være universitetsstuderende stilladsers men også overgangen mellem to kurser på ét semester. Anna Karlskov Skyggebjerg pointerede, at vi skal sikre medejerskab i bestræbelsen på at udbrede førsteårspakkeideen til de resterende fagmiljøer.

På baggrund af den brede enighed om potentialet spurgte prodekanen opsamler, hvilken tilgang UFA kunne forestille sig at benytte.

Kirstine Helboe Johansen forslog muligheden for at trække på erfaringerne fra det tidligere præsenterede initiativ om førsteårspakkerne og indtænke dem mere ift. overgange. Der var bred enighed om, at det ville være et godt sted at sætte ind, og det blev fremhævet, at mulighederne bør indtænkes i arbejdet med studieordningerne.

Ethan Weed tilføjede, at man kunne tage ved lære af den måde, som projektet om Diversitet i Curriculum blev søsat på. Her var det tydeligt, hvad målet med drøftelserne var, og hvorfor der var ønske om drøftelser. Prodekanen spurgte, hvorvidt den resterende del af UFA tilsluttede sig denne løsning, og alle udtrykte tilslutning.

1. Undervisningsevaluering

Prodekanen efterspurgte kommentarer til det vedhæftede udkast til en fælles evalueringspolitik. Der var en del specifikke kommentarer til dokumentet, som vil blive samlet op i forbindelse med færdiggørelsen af evalueringspolitikken. Derudover blev der rejst et par principielle spørgsmål.

Louise Weinreich ønskede at få en afklaring på, hvem der er tiltænkt som modtager af evalueringspolitikken, samt hvorvidt spørgsmålsbanken forsætter i drift. Hertil svarede prodekanen, at dokumentet er tiltænkt organisationen, og ikke som et dokument, der skal kommunikeres direkte til de studerende. Derudover svarede han, at der stadig arbejdes på en revideret spørgsmålsbank.

Ethan Weed udtrykte en bekymring vedrørende bestemmelsen om at fastholde et spørgsmål i minimum 3 år. På den ene side er der den fordel, at man kan foretage sammenligninger mellem årene. Ulempen er på den anden side, at man somme tider opdager uhensigtsmæssigheder ved et bestemt spørgsmål. Der blev ikke konkluderet på spørgsmålet, der blev lagt over til den arbejdsgruppe, som samler trådene.

Det samme gælder den bekymring, som Aleksander Jensen vedr. uddannelsesnævnenes mulighed for at beslutte sig for bestemte spørgsmål? Hvorvidt det er muligt, bør dette ekspliciteres i politikken.

1. Skemaplanlægning

Prodekanen gav en status på arbejdet med projektet om skemaplanlægning, der nærmer sig slutningen. Han berettede, at høringsprocessen har givet nye perspektiver, og at det, som er vedhæftet i orienteringen, er dokumenter, der er udmøntet herfra. Han pointerede, at der ikke er sat det sidste punktum i projektet, men at der sættes et semikolon for nu.

1. Nyt fra uddannelsesudvalget

Prodekanen meddelte, at første møde i AI-gruppen finder sted i næste uge. Uddannelsesudvalget oprettede AI-gruppen mhp. at producere anbefalinger til uddannelsesudvalget vedr. håndteringen af muligheder og udfordringer forbundet med AI baseret på LLM (large language models).

Han orienterede derudover, at studenterrådet har efterspurgt et studiemiljøråd, og dette har UU imødekommet. Et kommissorium er drøftet af flere omgange i UU, og nu foreligger der et sidste udkast, som er på vej til godkendelse. Kommissoriet deles med UFA, når det er godkendt.

1. Nyt fra institutionsakkrediteringsprocessen

Prodekanen orienterede om, at akkrediteringsinstitutionen har været på besøg, hvor vi på AU har præsenteret det foreløbige arbejde. Opfattelsen er, at vi er på rette spor.

1. Eventuelt

Louise Weinreich udtrykte et ønske om, at UFA bliver genintroduceret til den genansatte trivselskoordinator Amanda. Hun efterspurgte derudover en status på arbejdet med udbredelsen af hjemmesiden til støtte af underviserne i forhold til studerende med funktionsnedsættelse, hvortil prodekanen svarede, at der arbejdes på at igangsætte en kvalitetssikring af hjemmesidens indhold før udbredelse på hele fakultetet.

1. Kommende møder

Der var ingen, der havde kommentarer til punktet